**Ministru kabineta noteikumu projekta „Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 26.panta pirmā un otrā daļa, 27.pants un 33.panta trešā daļa;  Ministru prezidenta V.Dombrovska 2012.gada 25.septembra rezolūcijā Nr.2012-REZ-18/2012-SAN-1246-1827 dotais uzdevums (Valsts kancelejas kontroles uzdevums Nr.2012-UZD-3343);  Eiropas Parlamenta un Padomes 2013.gada 20.novembra Direktīva 2013/55/ES, *ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu)* (turpmāk – Direktīva), kuras prasības nacionālajā normatīvajā regulējumā nepieciešams pārņemt līdz 2016.gada 18.janvārim. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009.gada 24.marta noteikumi Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” (turpmāk – Noteikumi Nr.268) nosaka ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu.  Veselības ministrija ciešā sadarbībā ar Veselības inspekciju, Latvijas Ārstu biedrību, Latvijas Māsu asociāciju un Latvijas Ārstniecības personu profesionālo organizāciju savienību ir izstrādājusi Ministru kabineta noteikumu projektu „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (turpmāk – Reģistra noteikumi)[[1]](#footnote-1), kas aizstās Ministru kabineta 2009.gada 24.februāra noteikumus Nr.192 „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (turpmāk – Noteikumi Nr.192). Atbilstoši minēto ārstniecības personu profesionālo organizāciju ierosinājumiem Reģistra noteikumos tiks veiktas izmaiņas arī Noteikumu Nr.192 2.pielikuma 5. un 6.punktā ietvertajā ārstniecības personu profesiju pamatspecialitāšu, apakšspecialitāšu un papildspecialitāšu klasifikatorā. Ārstniecības personu profesiju specialitāšu klasifikatora pārskatīšana un aktualizēšana ir ierasts process, jo atsevišķu specialitāšu aktualitāte var mainīties, ņemot vērā šo speciālistu kompetenci ārstniecībā un nodarbinātības iespējas darba tirgū. Tā, ņemot vērā minēto un Latvijas Ārstu biedrības ierosinājumus, no spēkā esošā ārstniecības personu specialitāšu klasifikatora tiek svītrots, piemēram, sociālās apdrošināšanas ārsts, savukārt līdzšinējās internista apakšspecialitātes (reimatologs, pneimonologs, endokrinologs, nefrologs un gastroenterologs) tiek noteiktas par ārsta profesijas pamatspecialitātēm. Tāpat atbilstoši Latvijas Māsu asociācijas ierosinājumam tiek ieviesta jauna māsas profesijas papildspecialitāte – neonatoloģijas māsa. Jaunas papildspecialitātes ieviešana ir pamatojama ar sabiedrības interesēm kvalitatīvu veselības aprūpes pakalpojumu saņemšanai specifiskā un šaurā jomā. Neonatoloģijā – šobrīd visu vecumu bērnu veselības aprūpes nodrošināšana ir bērnu aprūpes māsas kompetencē, tomēr jaundzimušo bērnu veselības aprūpes nodrošināšanai, ņemot vēra šās jomas specifiku, ir nepieciešama speciāla medicīnas māsas sagatavošana. Minētajām izmaiņām nav ietekmes uz administratīvo slogu izglītības iestādēm, jo katrai izglītības iestādei ir tiesības izvēlēties, kādas izglītības programmas izstrādāt, licencēt, akreditēt un īstenot, tajā skaitā, izvērtējot izglītības iestādes finansiālās iespējas šo pasākumu īstenošanai, kā arī nav ietekmes uz valsts budžetu, jo gadījumā, ja attiecīgo speciālistu apmācība tiks veikta valsts finansētās studiju vietās, tad tas notiks piešķirtā valsts finansējuma apmēra ietvaros.  Ņemot vērā minēto, ir nepieciešami atbilstoši grozījumi Noteikumos Nr.268, lai saskaņotu Reģistra noteikumu 2.pielikuma 4.punktā ietverto ārstniecības personu profesiju pamatspecialitāšu, apakšspecialitāšu un papildspecialitāšu klasifikatoru ar Noteikumos Nr.268 ietverto tiesisko regulējumu, kā arī jauno pamatspecialitāšu, apakšspecialitāšu vai papildspecialitāšu ārstniecības personām noteiktu kompetenci ārstniecībā un šo personu teorētisko un praktisko zināšanu apjomu (kompetenču apraksti izstrādāti, ņemot vērā attiecīgo profesionālo organizāciju iesniegtos ierosinājumus).  Ārstniecības likuma 27.pantā noteikts, ka ārstniecības personu kompetenci ārstniecībā, kā arī teorētisko un praktisko zināšanu apjomu nosaka Ministru kabinets, izvērtējot Latvijas Ārstu biedrības, Latvijas Ārstniecības personu profesionālo organizāciju savienības vai Latvijas Māsu asociācijas pausto viedokli atbilstoši kompetencei.  Veselības ministrija ir saņēmusi Latvijas Ārstu biedrības ierosinājumus izmaiņām Noteikumos Nr.268 attiecībā uz ārstu un zobārstu pamatspecialitāšu, apakšspecialitāšu un papildspecialitāšu kompetenču aprakstiem, tajā skaitā arī attiecībā uz atsevišķu specialitāšu apmācības ilgumiem. Būtiski norādīt, ka Eiropas Parlamenta un Padomes 2005.gada 7.septembra Direktīvas 2005/36/EK *par profesionālo kvalifikāciju atzīšanu* V pielikuma „Atzīšana, pamatojoties uz minimālo apmācības nosacījumu saskaņošanu” 5.1.3.apakšpunktā „Apmācību kursu nosaukumi specializētajā medicīnā” ir noteikts *minimālais* apmācības ilgums atsevišķu ārsta profesijas specialitāšu iegūšanai. Minētais neierobežo katras dalībvalsts tiesības, izvērtējot attiecīgās ārsta profesijas specialitātes kompetenci ārstniecībā, rezidentūras laikā apgūstamo teorētisko zināšanu un praktisko iemaņu apjomu un citus būtiskus faktorus, nacionālajā regulējumā noteikt citu apmācības ilgumu, kas nedrīkst būt mazāks par Eiropas Parlamenta un Padomes 2005.gada 7.septembra Direktīvas 2005/36/EK *par profesionālo kvalifikāciju atzīšanu* noteikto minimālo apmācības ilgumu.  Tāpat Veselības ministrija ir saņēmusi Latvijas Fizikālās medicīnas asociācijas un Latvijas Fizikālās un rehabilitācijas medicīnas ārstu biedrības ierosinājumus izmaiņām masiera kompetences aprakstam, kā arī biedrības „Latvijas Mākslu terapijas asociāciju apvienība” ierosinājumus attiecībā uz mākslas terapijas speciālista kompetences aprakstu.  Ņemot vērā minēto, lai saņemtos ierosinājumus ieviestu, nepieciešami atbilstoši grozījumi Noteikumos Nr.268.  Eiropas Parlaments un Padome 2013.gada 20.novembrī pieņēma Direktīvu, ar kuru tiek grozītas Eiropas Parlamenta un Padomes 2005.gada 7.septembra Direktīvas 2005/36/EK *par profesionālo kvalifikāciju atzīšanu* prasības attiecībā uz specializēto ārstu apmācību ilgumiem. Minētie grozījumi paredz katrai Eiropas Ekonomikas zonas dalībvalstij rīcības brīvību savos tiesību aktos paredzēt daļēju atbrīvojumu no Eiropas Parlamenta un Padomes 2005.gada 7.septembra Direktīvā 2005/36/EK *par profesionālo kvalifikāciju atzīšanu* noteiktajiem specializēto ārstu apmācību minimālajiem ilgumiem, kā arī nosaka nosacījumus šāda daļēja atbrīvojuma piemērošanai.  Veselības ministrija ir saņēmusi Latvijas Ārstu biedrības ierosinājumu ieviest minēto Direktīvas piedāvāto iespēju nacionālajā regulējumā, nosakot, ka Direktīvā ietvertais daļējais atbrīvojums būtu piemērojams attiecībā uz internista pamatspecialitāti, ja speciālists pirms šās specialitātes ir ieguvis kādu no 13 citām Latvijas Ārstu biedrības speciālistu definētajām ārsta pamatspecialitātēm, ņemot vērā šo pamatspecialitāšu savstarpējo saistību ar interno medicīnu.  Izvērtējot Latvijas Ārstu biedrības ierosinājumu, Veselības ministrija atbalsta tā ieviešanu, jo tādējādi tiks radīti labvēlīgi nosacījumi internista pamatspecialitātes apguvei – piemērojot daļēju atbrīvojumu attiecīgās rezidentūras izglītības programmas ilgumam, būs īsāks speciālista apmācības ilgums, kā rezultātā jaunie speciālisti ātrāk nonāks Latvijas darba tirgū, kas var veicināt veselības aprūpes pakalpojumu pieejamību valsts iedzīvotājiem. Līdz ar to ir nepieciešami atbilstoši grozījumi Noteikumos Nr.268.  Ministru kabineta noteikumu projekta „Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” (turpmāk – Noteikumu projekts) mērķis un būtība ir grozījumu veikšana Noteikumos Nr.268, lai:  1) saskaņotu Noteikumos Nr.268 ietverto tiesisko regulējumu ar Reģistra noteikumos ietverto ārstniecības personu profesiju pamatspecialitāšu, apakšspecialitāšu un papildspecialitāšu klasifikatoru;  2) veiktu izmaiņas atbilstoši saņemtajiem ārstniecības personu profesionālo organizāciju ierosinājumiem attiecībā uz Noteikumos Nr.268 ietvertajiem ārstniecības personu kompetenču aprakstiem;  3) pārņemtu Direktīvas 1.panta 19.punkta b) apakšpunkta prasības nacionālajā regulējumā (prasības pārņemšanai Noteikumi Nr.268 tiek papildināti ar 7.1 punktu (Noteikumu projekta 6.punkts)). Minētās prasības ieviešana tiks īstenota tādējādi, ka gadījumā, ja ārsts ir ieguvis izglītības dokumentu, kas apliecina rezidentūras izglītības programmas apguvi, piemēram, nefrologa pamatspecialitātē, tad rezidentūras izglītības programmas apguvē internista pamatspecialitātē tam var tikt piemērots daļējs atbrīvojums no internistam Noteikumos Nr.268 noteiktā rezidentūras izglītības programmas ilguma, ņemot vērā iepriekš iegūtās teorētiskās zināšanas un praktiskās iemaņas internajā medicīnā (pamatojoties uz Direktīvas prasībām, piemērotais daļējais atbrīvojums nedrīkstēs pārsniegt vairāk par pusi no internista rezidentūras izglītības programmas ilguma).  Noteikumu projekts pilnībā atrisinās šajā sadaļā minētās problēmas. |
| 3. | Projekta izstrādē iesaistītās institūcijas | Latvijas Ārstu biedrība, Latvijas Māsu asociācija, Latvijas Fizikālās medicīnas asociācijas un Latvijas Fizikālās un rehabilitācijas medicīnas ārstu biedrība, Latvijas Zobu tehniķu biedrība, kā arī biedrība „Latvijas Mākslu terapijas asociāciju apvienība”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertās prasības attiecas uz izglītības iestādēm, kas īsteno medicīniskās izglītības programmas, personām, kuras apgūs kādu no Noteikumu projektā minētajām medicīniskās izglītības programmām, Latvijas Ārstu biedrību, Latvijas Māsu asociāciju, Latvijas Ārstniecības personu profesionālo organizāciju savienību. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Noteikumu projekts izskatīšanai Ministru kabinetā tiek virzīts vienlaicīgi ar:  1) Ministru kabineta noteikumu projektu „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (izsludināts Valsts sekretāru 2015.gada 21.maija sanāksmē (prot. Nr.20 32.§, VSS-544));  2) Ministru kabineta noteikumu projektu „Grozījumi Ministru kabineta 2002.gada 23.jūlija noteikumos Nr.315 „Izglītības programmu minimālās prasības ārsta profesionālās kvalifikācijas iegūšanai”” (izsludināts Valsts sekretāru 2015.gada 27.augusta sanāksmē (prot. Nr.33 18.§, VSS-894));  3) Ministru kabineta noteikumu projektu „Grozījumi Ministru kabineta 2006.gada 6.jūnija noteikumos Nr.460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”” (izsludināts Valsts sekretāru 2015.gada 21.maija sanāksmē (prot. Nr.20 33.§, VSS-545)).  2. un 3.punktā minētie grozījumi ir saistīti ar Ministru kabineta noteikumu projektu „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, kura 2.pielikumā 4.punktā ir ietverts ārstniecības personu profesiju pamatspecialitāšu, apakšspecialitāšu un papildspecialitāšu klasifikators. |
| 2. | Atbilstīgā institūcija | Veselības ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar Noteikumu projektu tiek pārņemta Eiropas Parlamenta un Padomes 2013.gada 20.novembra Direktīvas 2013/55/ES, *ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu)* 1.panta 19.punkta b) apakšpunkts.  Direktīvā ietverto tiesību normu pārņemšanu pilnībā īsteno Izglītības un zinātnes ministrija, veicot attiecīgus grozījumus tiesību aktos (piemēram, likumā „Par reglamentētajām profesijām un profesionālās kvalifikācijas atzīšanu” (likumprojekts „Grozījumi likumā "Par reglamentētajām profesijām un profesionālās kvalifikācijas atzīšanu”” izsludināts Valsts sekretāru 2015.gada 14.maija sanāksmē (prot.Nr.19 15.§, VSS-521))). Direktīvas prasības nacionālajā normatīvajā regulējumā nepieciešams pārņemt līdz 2016.gada 18.janvārim.  Izglītības un zinātnes ministrija arī īstenos Direktīvas 1.panta 19.punkta b) apakšpunktā ietverto pienākumu katrai Eiropas Ekonomikas zonas dalībvalstij paziņot Komisijai un pārējām dalībvalstīm par attiecīgajiem valsts tiesību aktiem katrā daļēja atbrīvojuma gadījumā. |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |  |  |
| --- | --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2013.gada 20.novembra Direktīva 2013/55/ES, *ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu)*. | | | |
| A | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1.panta 19.punkta b) apakšpunkts | Noteikumu projekta 7.punkts | | Prasības tiek pārņemtas pilnībā | Attiecīgais regulējums stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | | Direktīvas 1.panta 19.punkta b) apakšpunktā ir paredzēta rīcības brīvība katrai Eiropas Ekonomikas zonas dalībvalstij pārņemt vai nepārņemt apakšpunktā ietverto tiesību normu.  Veselības ministrija ir saņēmusi Latvijas Ārstu biedrības ierosinājumu pārņemt Direktīvas 1.panta 19.punkta b) apakšpunkta normu.  Izvērtējot saņemto ierosinājumu, Veselības ministrija secina, ka līdz ar normas ieviešanu tiks radīti labvēlīgi nosacījumi internista pamatspecialitātes apguvei – piemērojot daļēju atbrīvojumu attiecīgās rezidentūras izglītības programmas ilgumam, būs īsāks speciālista apmācības ilgums, kā rezultātā jaunie speciālisti ātrāk nonāks Latvijas darba tirgū, kas var veicināt veselības aprūpes pakalpojumu pieejamību valsts iedzīvotājiem. Ņemot vērā minēto, Veselības ministrija atbalsta Direktīvas 1.panta 19.punkta b) apakšpunktā ietvertās prasības pārņemšanu nacionālajā regulējumā. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar | | |
| Cita informācija | | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir ievietots Veselības ministrijas tīmekļa vietnē: [www.vm.gov.lv](http://www.vm.gov.lv).  Atbilstoši Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 100.punktam Veselības ministrija 2016.gada 9.martā organizēja starpministriju (starpinstitūciju) sanāksmi. |
| 2. | Sabiedrības līdzdalība projekta izstrādē | Saistībā ar Noteikumu projektā ietverto tiesisko regulējumu sabiedrības līdzdalība atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” tika nodrošināta Reģistra noteikumu izstrādes procesā. Tā kā Noteikumu projekta pamatā ir grozījumi, lai saskaņotu Reģistra noteikumos un Noteikumos Nr.268 ietvertās prasības, kā arī šie un pārējie grozījumi veikti, ņemot vērā attiecīgo profesionālo organizāciju iesniegtos ierosinājumus, sabiedrības līdzdalība citā formā Noteikumu projekta izstrādē nebija nepieciešama.  Starpministriju (starpinstitūciju) 2016.gada 9.marta sanāksmē Latvijas Ārstu biedrība pauda atbalstu noteikumu projekta tālākai virzībai. |
| 3. | Sabiedrības līdzdalības rezultāti | Reģistra noteikumu publiskās apspriešanas laikā iebildumi vai priekšlikumi attiecībā uz ārstniecības personu profesiju pamatspecialitāšu, apakšspecialitāšu un papildspecialitāšu klasifikatoru netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projektā ietverto prasību izpildē tiks iesaistītas izglītības iestādes, kas īsteno medicīniskās izglītības programmas, Latvijas Ārstu biedrība, Latvijas Māsu asociācija, Latvijas Ārstniecības personu profesionālo organizāciju savienība. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

*Anotācijas III un V sadaļas 2.tabula – projekts šīs jomas neskar.*

Veselības ministrs Guntis Belēvičs

Vīza: Valsts sekretāre Solvita Zvidriņa

13.04.2016. 17:31

2 214

Roga

67876093, Dace.Roga@vm.gov.lv

Bradovska

67876096, Irita.Bradovska@vm.gov.lv

1. projekts izsludināts Valsts sekretāru 2015.gada 21.maija sanāksmē (prot. Nr.20 32.§, VSS-544). [↑](#footnote-ref-1)